6)

I liites asendatakse pealkirjale „EASA vormi 1 täitmise juhendid“ järgnev tekst järgmisega: „Juhendid käsitlevad üksnes EASA vormi 1 kasutamist tootmise puhul. Tähelepanu juhitakse määruse (EL) nr 1321/2014 I lisa (osa M) II liitele, mis hõlmab EASA vormi 1 kasutamist hoolduse puhul. 1. EESMÄRK JA KASUTUSALA 1.1. Sertifikaadi peamine eesmärk on tõendada uute lennundustoodete, osade ja seadmete („artikkel/artiklid“) lennukõlblikkust. 1.2. Sertifikaat ja artikkel (artiklid) peavad olema vastavuses. Sertifikaadi täitja peab sertifikaadi säilitama viisil, mis võimaldab kontrollida originaalandmeid. 1.3. Sertifikaati aktsepteerivad paljud lennukõlblikkuse järelevalveasutused, kuid selle sobivus võib sõltuda kahepoolsetest kokkulepetest ja/või lennukõlblikkuse järelevalveasutuse põhimõtetest. 1.4. Sertifikaat ei ole saateleht ega lastikiri. 1.5. Sertifikaadi olemasolu ei tähenda, et õhusõiduki võib kasutusele võtta. 1.6. Sertifikaat ei tähenda heakskiidu andmist artikli paigaldamiseks konkreetsele õhusõidukile, mootorile või propellerile, kuid aitab lõppkasutajal kindlaks teha lennukõlblikkust. 1.7. Ühele sertifikaadile on lubatud märkida kas ainult tootmisest tulnud artikleid või ainult hooldusest tulnud artikleid. 1.8. Ühele sertifikaadile on lubatud märkida kas ainult heakskiidetud andmete kohaselt sertifitseeritud artikleid või ainult heakskiitmata andmete kohaselt sertifitseeritud artikleid. 2. ÜLDINE VORMING 2.1. Sertifikaat peab vastama lisatud vormingule, kaasa arvatud lahtrite numbrid ja iga lahtri asukoht. Iga lahtri suurus võib sõltuda taotleja vajadusest, kuid mitte sel määral, et see ei võimaldaks sertifikaati ära tunda. 2.2. Sertifikaat peab olema horisontaalpaigutusega, kuid selle suurust võib oluliselt suurendada või vähendada, kui sertifikaat jääb äratuntavaks ja loetavaks. Kahtluse korral tuleb konsulteerida pädeva asutusega. 2.3. Ei ole oluline, kummale vormi küljele paigutatakse selgitused käitaja või paigaldaja kohustuste kohta. 2.4. Kogu trükitud tekst peab olema selge ja hõlpsalt loetav. 2.5. Sertifikaat võib olla nii valmis trükitud kui ka arvutis koostatud, kuid mõlemal juhul peavad trükitud jooned ja tähemärgid olema selged ja loetavad ning vastama ettenähtud vormingule. 2.6. Sertifikaat peab olema inglise keeles ja vajaduse korral ühes või mitmes muus keeles. 2.7. Sertifikaadile märgitavad andmed võivad olla kirjutatud kirjutusmasinaga või arvutiga või käsitsi suurtähtedega, nii et neid saab hõlpsalt lugeda. 2.8. Selguse huvides võib kasutada vaid piiratud hulka lühendeid. 2.9. Sertifikaadi täitja võib sertifikaadi tagaküljele jäävat ruumi kasutada lisamärkusteks, mille hulka ei kuulu aga sertifitseerimiskinnitus. Sertifikaadi tagakülje kasutamisele tuleb viidata sertifikaadi esikülje vastavas lahtris. 3. KOOPIAD 3.1. Kliendile saadetavate või sertifikaadi täitja säilitatavate koopiate arv ei ole piiratud. 4. SERTIFIKAADI VEAD 4.1. Kui lõppkasutaja leiab sertifikaadil vea(d), peab ta sellest (nendest) sertifikaadi täitjale kirjalikult teatama. Sertifikaadi täitja võib välja anda uue sertifikaadi, kui vigu on võimalik kontrollida ja parandada. 4.2. Uuel sertifikaadil peab olema uus kontrollnumber, allkiri ja kuupäev. 4.3. Taotluse korral võib välja anda uue sertifikaadi, ilma et oleks kontrollitud artikli(te) seisundit. Uus sertifikaat ei ole deklaratsioon praeguse seisundi kohta ja selle lahtrisse 12 tuleb lisada järgmine viide eelmisele sertifikaadile: „Käesoleva sertifikaadiga parandatakse [algse väljaandmise kuupäev] välja antud sertifikaadi [algne kontrollnumber] viga/vead lahtri(te)s [parandatud lahter/lahtrid] ning see ei hõlma vastavust/seisundit/käibelelaskmist.“ Mõlemad sertifikaadid tuleb esmase sertifikaadi säilitusaja vältel alles hoida. 5. SERTIFIKAADI TÄITMINE Lahter 1 Sertifitseerinud pädev asutus/riik Märkida sertifikaadi väljaandmise eest vastutava pädeva asutuse nimi ja riik. Kui pädev asutus on amet, tuleb lahtrisse märkida „EASA“. Lahter 2 EASA vormi 1 päis „KÄITAMISSERTIFIKAAT EASA VORM 1“ Lahter 3 Vormi kontrollnumber Märkida lahtris 4 osutatud organisatsiooni numeratsioonisüsteemi/-menetluse abil määratud kordumatu number, mis võib sisaldada tähti ja numbreid. Lahter 4 Organisatsiooni nimi ja aadress Märkida selle tootjaorganisatsiooni täielik nimi ja aadress (vt EASA vorm 55, leht A) või füüsilise või juriidilise isiku täielik nimi ja aadress, kes lasevad käesoleva sertifikaadiga hõlmatud artikli(d) käibele. Organisatsiooni logod jms on lubatud, kui need mahuvad lahtrisse. Lahter 5 Tellimus/leping/arve Artikli(te) kliendipoolse jälgitavuse hõlbustamiseks märkida tellimuse number, lepingu number, arve number või muu samalaadne viitenumber. Lahter 6 Artikkel Märkida artiklite numbrid, kui artikleid on rohkem kui üks. Sellest lahtrist saab kergesti teha ristviite lahtrile 12 „Märkused“. Lahter 7 Kirjeldus Märkida artikli nimetus või kirjeldus. Eelistada tuleks termineid, mida on kasutatud jätkuva lennukõlblikkuse tagamise juhendites või tehnilistes normdokumentides (näiteks osade illustreeritud kataloog, õhusõiduki hoolduskäsiraamat, hooldusteatmik, komponentide hoolduskäsiraamat). Lahter 8 Osa number Märkida osa number, nagu see on esitatud artiklil või sildil/pakendil. Mootori või propelleri puhul võib kasutada tüübitähist. Lahter 9 Kogus Märkida artiklite kogus. Lahter 10 Seerianumber Kui konkreetse artikli puhul on määrusega ette nähtud märkida seerianumber, tuleb see kirjutada siia. Märkida võib ka mis tahes muu seerianumbri, isegi kui määrusega seda ei nõuta. Kui mõnel artiklil ei ole seerianumbrit, siis märkida „Ei kohaldata“ („N/A“). Lahter 11 Seisund/töö Märkida kas „PROTOTÜÜP“ või „UUS“. „PROTOTÜÜP“ kirjutatakse järgmistel juhtudel: i) uue artikli tootmine heakskiitmata projekteerimisandmete alusel; ii) uue artikli tootmine selliste projekteerimisandmete alusel, mille kohta deklarant ei ole Ib lisa (osa 21 Light) jao A alajao C, F või N kohast deklaratsiooni veel esitanud; iii) lahtris 4 nimetatud organisatsiooni poolt välja antud eelmise sertifikaadi uuesti sertifitseerimine, kui mõnda artiklit on enne kasutuselevõttu muudetud või parandatud (näiteks pärast konstruktsiooni muutmist, defekti kõrvaldamist, ülevaatust või katset või ladustamisaja pikendamist). Andmed algse kasutuselevõtmise ja muutmise või parandustööde kohta tuleb märkida lahtrisse 12. „UUS“ kirjutatakse järgmistel juhtudel: i) uue artikli tootmine heakskiidetud projekteerimisandmete alusel; ii) uue artikli tootmine selliste projekteerimisandmete alusel, mille kohta deklarant on esitanud Ib lisa (osa 21 Light) jao A alajao C, F või N kohase deklaratsiooni; iii) lahtris 4 nimetatud organisatsiooni poolt välja antud eelmise sertifikaadi uuesti sertifitseerimine, kui mõnda artiklit on enne kasutuselevõttu muudetud või parandatud (näiteks pärast konstruktsiooni muutmist, defekti kõrvaldamist, ülevaatust või katset või ladustamisaja pikendamist). Andmed algse kasutuselevõtmise ja muutmise või parandustööde kohta tuleb märkida lahtrisse 12; iv) uuesti sertifitseerimine, kui toote tootja või lahtris 4 nimetatud organisatsiooni väljaantud eelmisel sertifikaadil olnud artikli seisund „prototüüp“ (vastab vaid heakskiitmata andmetele) asendatakse seisundiga „uus“ (vastab heakskiidetud andmetele ja on kõlblik ohutuks kasutamiseks), juhul kui kohaldatavad projekteerimisandmed on heaks kiidetud ja tingimusel et projekteerimisandmeid ei ole muudetud. Sertifitseeritud toodete puhul tuleb lahtrisse 12 teha järgmine märge: „ARTIKKEL ON UUESTI SERTIFITSEERITUD, „PROTOTÜÜP“ ON ASENDATUD „UUEGA“. KÄESOLEV DOKUMENT TÕENDAB, ET SELLE ARTIKLI (NENDE ARTIKLITE) TOOTMISE ALUSEKS OLNUD PROJEKTEERIMISANDMED [LISADA TÜÜBISERTIFIKAADI/TÄIENDAVA TÜÜBISERTIFIKAADI NUMBER, VERSIOON] ON HEAKS KIIDETUD … [LISADA KUUPÄEV, KUI SEE ON VAJALIK VERSIOONI KINDLAKSTEGEMISEKS].“ Lahtris 13a tuleb teha märge märkeruutu „heakskiidetud projekteerimisandmetega ja kõlblik ohutuks kasutamiseks“. Õhusõidukite puhul, mille kohta on esitatud Ib lisa (osa 21 Light) jao A alajao C kohane projekteerimistingimustele vastavuse deklaratsioon, tuleb lahtrisse 12 teha järgmine märge: „ARTIKKEL ON UUESTI SERTIFITSEERITUD, „PROTOTÜÜP“ ON ASENDATUD „UUEGA“. KÄESOLEV DOKUMENT TÕENDAB, ET SELLE ARTIKLI (NENDE ARTIKLITE) TOOTMISE ALUSEKS OLNUD PROJEKTEERIMISANDMED [LISADA DEKLARATSIOONI VIIDE, VERSIOON] ON DEKLAREERITUD … [LISADA KUUPÄEV, KUI SEE ON VAJALIK VERSIOONI KINDLAKSTEGEMISEKS].“; v) varem käibele lastud uue artikli kontrollimine enne käibele laskmist, et see vastab konkreetse kliendi standardile või tehnilise kirjeldusele (mille andmed ja algse käibele laskmise andmed tuleb märkida lahtrisse 12) või et teha kindlaks lennukõlblikkus (selgitus käibele laskmise aluse kohta ja algse käibele laskmise andmed tuleb märkida lahtrisse 12). Lahter 12. Märkused Kirjeldada lahtris 11 nimetatud tööd kas otseselt või viidates tõendavatele dokumentidele, et käitaja või paigaldaja saaks sertifitseeritava töö korral kindlaks teha artikli(te)ga seotud lennukõlblikkuse. Vajaduse korral võib kasutada eraldi lehte ja EASA vormil 1 sellele viidata. Igast märkest peab selguma, millis(t)e lahtris 6 esitatud artikli(te)ga see on seotud. Kui märkeid ei ole, siis kirjutada „ei ole“. Märkida põhjendused lahtris 12 nimetatud heakskiitmata projekteerimisandmete alusel käibelelaskmise kohta (näiteks tüübisertifikaat on väljaandmisel, ainult katsetamiseks, kuni ei ole heakskiidetud andmeid). Kui artikkel on toodetud selliste projekteerimisandmete alusel, mille kohta deklarant ei ole Ib lisa (osa 21 Light) jao A alajao C, F või N kohast deklaratsiooni veel esitanud, tuleb lahtrisse 12 teha järgmine märge: „Ib lisa (osa 21 Light) jao A ALAJAO C, F VÕI N KOHANE PROJEKTEERIMISTINGIMUSTELE VASTAVUSE DEKLARATSIOON ON VÄLJAANDMISEL“. Kui artikkel on toodetud selliste projekteerimisandmete alusel, mille kohta deklarant on esitanud Ib lisa (osa 21 Light) jao A alajao C, F või N kohase deklaratsiooni, tuleb lahtrisse 12 teha järgmine märge: „TOODETUD Ib lisa (osa 21 Light) jao A ALAJAO C, F VÕI N KOHASES PROJEKTEERIMISTINGIMUSTELE VASTAVUSE DEKLARATSIOONIS ESITATUD PROJEKTEERIMISANDMETE ALUSEL“. Kui andmed trükitakse elektroonilist EASA vormi 1 kasutades, tuleks sellesse lahtrisse märkida andmed, mida ei saa muudesse lahtritesse kanda. Lahter 13a Valida ainult üks kahest võimalusest. 1. Teha märge märkeruutu „heakskiidetud projekteerimisandmetega ja kõlblik ohutuks kasutamiseks“, kui artikkel (artiklid) on toodetud heakskiidetud projekteerimisandmete alusel ja nende kasutamine on tunnistatud ohutuks. 2. Teha märge märkeruutu „lahtris 12 nimetatud heakskiitmata projekteerimisandmetega“, kui artikkel (artiklid) on toodetud heakskiitmata projekteerimisandmete alusel. Sellesse märkeruutu tehakse märge ka siis, kui artikkel on toodetud selliste projekteerimisandmete alusel, mille kohta on esitatud Ib lisa (osa 21 Light) jao A alajao C, F või N kohane deklaratsioon. Täpsustada lahtris 12 nimetatud andmete (näiteks tüübisertifikaat on väljaandmisel, ainult katsetamiseks, kuni ei ole heakskiidetud andmeid) vastavust projekteerimisandmetele, mis on esitatud Ib lisa (osa 21 Light) jao A alajao C, F või N kohases projekteerimistingimustele vastavuse deklaratsioonis. Ühele sertifikaadile on lubatud märkida kas ainult heakskiidetud või ainult heakskiitmata projekteerimisandmete alusel käibele lastud artikleid. Lahter 13b Volitatud isiku allkiri Sellesse lahtrisse märkida volitatud isiku allkiri. Lahtri tohib allkirjastada üksnes isik, kes on selleks pädeva asutuse eeskirjade ja tegevuskorra alusel volitatud. Identifitseerimise hõlbustamiseks võib lisada volitatud isiku kordumatu numbri. Lahter 13c Sertifikaadi/loa number Märkida sertifikaadi/loa number või viide. Selle numbri või viite annab pädev asutus sertifitseeritud või deklaratsiooni esitanud tootjaorganisatsioonidele (Ib lisa (osa 21 Light) alusel toodetud osade puhul). Kui organisatsioon on tootnud osa, mis vastab deklarandi projekteerimisandmetele, mis on esitatud Ib lisa (osa 21 Light) jao A alajao C, F või N kohases deklaratsioonis, kuid organisatsioon ei ole sertifitseeritud ega deklaratsiooni esitanud tootjaorganisatsioon, peab ta lisama järgmise märke: „TOODETUD Ib lisa (osa 21 Light) jao A ALAJAO R KOHASELT“. Lahter 13d Nimi Märkida loetavalt lahtri 13b allkirjastanud isiku nimi. Lahter 13e Kuupäev Märkida lahtri 13b allkirjastamise kuupäev vormingus pp = kuupäev kahekohalisena, kkk = kuu kolm esimest tähte, aaaa = aasta neljakohalisena. Lahtrid 14a–14e Üldnõuded lahtrite 14a–14e kohta Ei kasutata tootmissertifikaadi korral. Varjutada, tumedaks värvida või muul viisil ära märkida, et vältida tahtmatut või lubamatut kasutust. Käitaja/paigaldaja kohustused Lisada sertifikaadile järgmine märge lõppkasutajate teavitamiseks sellest, et vorm ei vabasta neid artikli paigaldamise ja kasutamisega seotud kohustustest: „KÄESOLEV SERTIFIKAAT EI ANNA AUTOMAATSELT ÕIGUST PAIGALDADA. KUI KÄITAJA/PAIGALDAJA TÖÖTAB KOOSKÕLAS LAHTRIS 1 TÄPSUSTATUD LENNUNDUSASUTUSEST ERINEVA LENNUNDUSASUTUSE NÕUETEGA, ON OLULINE, ET KÄITAJA/PAIGALDAJA TAGAB, ET TEMA LENNUNDUSASUTUS AKTSEPTEERIB LAHTRIS 1 NIMETATUD LENNUNDUSASUTUSE ARTIKLEID. LAHTRID 13A JA 14A EI OLE PAIGALDAMISE HOOLDUSTÕENDID. ÕHUSÕIDUKIL EI OLE KUNAGI LUBATUD LENNATA ENNE, KUI ÕHUSÕIDUKI HOOLDUSTÖÖDE KIRJETESSE ON LISATUD PAIGALDAMISE HOOLDUSTÕEND, MIS ON VÄLJA ANTUD KOOSKÕLAS KÄITAJA/PAIGALDAJA SISERIIKLIKE ÕIGUSAKTIDEGA.““